דניאל קורן

דניאל קורן (נולד ב-23 בינואר 1984) הוא מוזיקאי, קומיקאי, פסנתרן, קלידן, שחקן ובמאי ישראלי.

 ביוגרפיה 
קורן נולד וגדל בחולון, הוריו ניהלו בתי ספר למוזיקה. כשהיה בן 3 הוא החל ללמוד פסנתר קלאסי אצל מירה ברוסלבסקי. הופעתו הפומבית הראשונה הייתה ב-1997 כשניגן בקלידים בערוץ הילדים.

בשנת 2002 החל דניאל לעבוד עם יוני בלוך בהפקותיו כקלידן וכמעבד. בתקופה זו קורן החל להופיע ולהקליט עם אפרת גוש. בתום שירותו הצבאי בלהקה צבאית נרשם ללימודים ברימון בית ספר למוסיקה ומשם המשיך ב-2006 ללימודי קומפוזיציה במכללת ברקלי למוזיקה, בבוסטון וכעבור שנתיים סיים את הלימודים בהצטיינות. עם סיום לימודיו עבר קורן לניו יורק והחל לעבוד כפסנתרן בבית הספר ג'וליארד, בבלט היספניקו  וב-92Y , שם ליווה בפסנתר להקות מחול והלחין עבורן.

 קריירה 
בשנת 2009 החל קורן לעבוד כמוזיקאי בסדרת רשת של PBS בשם "Fizzy's Lunch Lab" , והלחין את שיר הנושא ואת פסקול הסדרה.

בשנת 2011 יצא לאור בהוצאת NMC אלבום האולפן שלו היא נופלת בכאילו, שקיבל ביקורות חיוביות. מבקר המוזיקה שי להב כתב ב-ynet: "החיבור בין המקוריות לבין הנגישות הופך את "היא נופלת בכאילו" לאלבום שממש מאפשר לכם להישען אחורה וליהנות מכישרון מוזיקלי מבטיח, מבלי להזדקק להרבה רוח, צלצולים או פוזה מעיקה. ואם זאת לא תרומה לצליל הישראלי, מהי כן?". ב-MusicaNeto נכתב: "קורן ממשיך להפתיע ולאתגר את המאזין". קורן הלחין, כתב ותזמר את כל שירי האלבום ובשיר אחד שיתף פעולה עם הפזמונאי ברק פלדמן. באותה שנה גם הקים "אנסמבל קורן" (באנגלית: Koren Ansambel או Koren Ensemble) יחד עם נגן הוויבראפונאט קלאודיו מארקס, הגיטריסט אלון אלבגלי, הבסיסט דייוויד סגל, החצוצרן בריאן צ'הלי והמתופף אור זובלסקי. הם התחילו להופיע במועדונים בניו יורק, והוציאו באופן עצמאי את אלבומם "Declaration Of Intent".

בשנת 2010 קורן עיבד את תפקידי כלי המיתר באלבומו של אברהם טל "אורות", שהפך לאלבום פלטינה כפול.

בשנת 2011 קורן פיתח פורמט מוזיקלי-ווידאו המורכב בשם Floating Heads (ראשים מרחפים) שבו הציג את עצמו כאוסף של ראשים חסרי צוואר משוכפלים על רקע שחור, ויוצר עיבודים א-קפלה הומוריסטיים ללחנים ידועים ולחנים מקוריים. הסרטונים זכו למאות אלפי צפיות והופיעו בבלוג Tosh.0 של קומדי סנטרל וב-סמוש. בהמשך להצלחת הפרויקט, שנתיים לאחר מכן הפיק קורן גרסת הופעה חיה מבוימת של Floating Heads, בשילוב וידאו, קומדיה ומוזיקה חיה.

בשנת 2012 קורן ביים סרטון עבור Shell Corp בשם "Sounds of Energy". חווית וידאו אינטראקטיבית שבה המשתמש יוצר תערובות שונות תוך שימוש במגוון של אובייקטים הקשורים לאנרגיה בכל יום. הפרויקט, שהתבסס על באולם מלך ההר מאת אדווארד גריג, זכה לצפיות מרובות והוצג בפסטיבל הפרסום בקאן.

בשנת 2013 קורן הקליט את אלבום האולפן הישראלי השני שלו (והחמישי סך הכל) "זה כלב או חתול", בהפקת יונתן לוי, בסיסט להקת "איזבו".

בשנת 2015 קורן השתתף בתוכנית היום בלילה עם גורי אלפי ככתב התוכנית בניו-יורק המדווח על הנעשה בארצות הברית באמצעות קטעי ראפ.

בשנת 2019 יצא אלבומו השישי "בין האיילות".

בשנת 2020 יצא האיי.פי "Thought diary", שהוקלט עבור רשת הכבלים האמריקאית Adult Swim.

משנת 2021 משחק בתפקיד הראשי בקומדיה של כאן חינוכית "האחיין שלי בנץ", בתור המורה יוני. בנוסף לכך, קורן מלחין את פסקול הסדרה. החל משנה זו הוא מביים ומככב בפרסומות של חברת CELLO.

בשנת 2022 העלה בשיתוף עם השחקן איתי זבולון, את מופע התיאטרון המאולתר ״הווה מוחלט״ עבור פסטיבל ישראל. לאחר הפסטיבל המופע המשיך לרוץ באופן עצמאי.

בשנת 2023 התחיל את הפודקאסט ״דניאל מדבר עם חברים״, בו הוא מארח אישיויות מעולם המוזיקה והבידור. באותה שנה גם הופיע כהופעת פתיחה אצל הרכב הפאנק-הקומי "למה אני חי" (מבית הצמד הקומי "שוגר זאזא").

בפברואר 2024 החל להשתתף בתוכנית הסטנדאפ והמערכונים "מועדון הסטנד-אפ" שמשודרת בכאן 11.

 חיים אישיים 
קורן מתרגל מדיטציה, לומד ומלמד בודהיזם טיבטי.

מתגורר בפרדס חנה.

 דיסקוגרפיה 
 היא נופלת בכאילו (2011)
 Declaration Of Intent  (2011)
 The Week (2013)
 So[ng]lilquy [EP] (2013)
 זה כלב או חתול (2013)
 בין האיילות (2019)
 Thought diary (2020)

 פרסים ומועמדויות 
שנהפרסקטגוריהפרויקטתוצאה2022פרסי נבחרי השנה של פרוגישחקן ראשי בסדרת נוערהאחיין שלי בנץ

 קישורים חיצוניים 

ראיונות
  ישראלים בניו יורק #1 דניאל קורן באתר יוטיוב

 🔊 דור כאהן, חווית הדור כאהן: פרק 121 - דניאל קורן, 4 בפברואר 2023

הערות שוליים

קטגוריה:בוגרי מכללת ברקלי למוזיקה
קטגוריה:מוזיקאים ישראלים
קטגוריה:שחקני קולנוע וטלוויזיה ישראלים
קטגוריה:חברי להקות צבאיות ישראליות
קטגוריה:ישראלים שנולדו ב-1984